Jesús okalak Jericó,
iwa opajpanotiaya itlajko non altepetl.
Ompa ochantitoka se tlakatl non itoka Zaqueo ye okitlawelpiaya tomi porke okinnawatiaya n tominoololojkeh.
Ye okinekia kixmatis Jesús.
Pero mach oweletia okitaya porke miakeh tlakah oyayah iwan Jesús,
iwa n Zaqueo mach wejkapa.
Ijkuakó n Zaqueo otlayákanki omotlejkoltito itech se kuawitl kan ik Jesús panoskia para weletis kitas.
Ijkuak Jesús yopanotoka ik ompa,
oajkotláchixki;
okitak n Zaqueo iwa okili:
—Zaqueo,
xitemotiwetsi,
porke axa nikneki nimokalotis mocha.
Ijkuakó n Zaqueo owaltemotíwetski,
iwa ika miak pakílistli okiseli n Jesús.
Ijkuak okitakeh,
nochteh opé kipojpoah n Jesús por otlakuaato icha n se tlajtlakolchi.
Ijkuakó Zaqueo omóketski iwa okili n Toteko:
—Noteko,
nikinmakas n próbesteh tlajko de nochi tlan nikpia;
iwa tla aka oniktlachtekili,
nikkopilis nawi welta okachi.
Jesús okili:
—Axa,
itech nin tonati,
Dios okinmakixtiko akimeh chantitokeh itech nin kali,
porke nin tlakatl noiwa walewatok de Abraham.
Ne Non onimochi ni tlakatl oniwala onikintemoko iwa onikinmakixtiko akimeh yopolikah.